**Referat af generalforsamlingen i Rindby Strand Grundejerforening 14. juli 2019**

Velkommen til medlemmerne og en særlig velkomst til borgmester Sofie Valbjørn, æresmedlem Kirsten Rohde og medlem af Fanø Jagtforenings bestyrelse Michael Buus.

**1.Valg af dirigent**

Hans Kjær blev valgt.

**2.Formandens beretning**

Så er vi igen samlet på vores smukke ferieø – sommeren er over os – og det er tid til at gøre status. Vi har den sædvanlige dagsorden, men personligt har jeg et særligt punkt, som jeg vil vende tilbage til senere.

Foreningen har haft et godt år. Det har også været et travlt år. I bestyrelsen har vi arbejdet med både at få indflydelse, hvor det er nødvendigt og for at sikre de bedst mulige forhold for medlemmerne.

I øjeblikket er der fra lokalpolitisk side forberedelser i gang til en debat om infrastruktur og trafik på Fanø. I bestyrelsen forventer vi et udspil i løbet af efteråret, ligesom vi forventer, at der især vil blive set nærmere på øens parkeringsforhold. Der er trængselsperioder, især i Nordby, og der er desuden ofte lange bilkøer ved færgen, om end vi heldigvis er langt fra – ikke ”de gode gamle dage”, men ”de grumme, gamle dage”, hvor vi, som sommergæster, kunne risikere at holde i kø i både seks og otte timer, inden vi kunne køre ombord. Well – det var andre færger den gang, og hvad fremtiden bringer på det punkt, er der vist endnu ikke mange, der ved. I tidens løb har der været talt om nye færger, elektriske færger, større færger, flere afgange og hvad ved jeg. Vi glæder vi os til det kommunale udspil og til den efterfølgende debat, ligesom vi ser frem til at høre mere om, hvad Mols Linjen, der nu står for overfarten mellem Esbjerg og Fanø, eventuelt har af fremtidsplaner.

Og apropos trafik og samfærdsel, kan jeg oplyse, at Fanø nu igen har sin egen taxi. Den er døgn-betjent og vil forhåbentlig blive en god og sund forretning for vognmand Ole Thomassen, der slog – ja, bildørene – op den 1. april. Heldigvis var det ingen aprilsnar, og vi har alle, fastboende såvel som turister og sommerhusejere, brug for at der er velfungerende tilbud på det område.

Øen har også fået en telebusordning, der kører fra dør til dør, så alt i alt ser udfordringerne nu ud til at være løst. De nærmere oplysninger om kollektiv trafik, taxi og telebus fremgår dels af vores årsskrift, ”Rindbynitten”, dels af den kommunale hjemmeside.

Et andet, kommunalt indsatsområde er en ny spildevandsplan. Den er på vej i offentlig høring. I hvert fald må den være lige på trapperne. Mig bekendt bliver det dog sådan, at afledning af spildevand i sommerhusområderne fortrinsvis vil ske ved nedsivning. Tilslutning til offentlig kloak bliver aktuelt i områder med høj grundvandsstand samt i nærheden af beskyttede vandløb og vådområder.

Men, tilbage til vores egen lille verden, og den er desværre blevet lidt mindre…

Vores forening er en frivillig grundejerforening. Det betyder, at der ikke er noget krav om medlems- skab. Det er op til den enkelte grundejer, men vi må konstatere, at medlemstallet er faldet. Hvor vi tidligere kunne mønstre en opbakning på den gode side af et tusinde medlemmer, er tallet i dag faldet til cirka 850 af ca. 1400 mulige. Det er stadig en flot opbakning til foreningen og dens arbejde, men når antallet af medlemmer falder, er det naturligvis en økonomisk udfordring for aktiviteterne.

Vi har en solid økonomi, og vi er en velkonsolideret forening – men vi har også store udgifter. En af de helt store poster i regnskabet er vedligeholdelsen af badestierne. Tidligere var det sådan, at Naturstyrelsen betalte halvdelen af udgifterne. Det gør de ikke mere. Fanø Kommune har også sagt nej til at yde et – for mig at se – ellers relevant bidrag, så nu hænger vi altså selv på hele regningen. I år er det 40.000 kroner.

En anden væsentlig post er de årlige vintereftersyn. De sikrer, at der i vinterperioden bliver holdt et vågent øje med medlemmernes huse, så alle kan føle sig trygge.

Vi har tre årlige eftersyn. De bliver udført af lokale, dygtige personer med et stort lokalkendskab. De tjekker at døre er låst og vinduer lukkede – og de siger til, hvis uvejr eller andet har forvoldt skade.

Derfor har jeg to opfordringer. Den ene er – selvfølgelig – at alle får betalt deres kontingent til tiden. Den anden er, at vi alle gør en indsats for, at vi igen kan få fremgang i medlemstallet. Jo flere vi er, jo stærkere står vi, når vore interesser skal plejes – og når regningerne skal betales. Der er p.t. 788 medlemmer der har betalt årets kontingent.

I fjor hævede vi kontingentet til 250 kroner pr. hus pr. år. Det er, alt andet lige, stadig et beskedent beløb, der sikrer fællesskabets interesser samt indflydelse på de overordnede beslutninger på Fanø. Samtidig er det en garanti for vintereftersyn og for vel-vedligeholdte badestier – og så er der jo vores Sankt Hans-fest, der, år efter år, er en stor succes med mange gæster på stranden. Den koster også penge, men de er givet godt ud.

Jeg skal dog lige, for god ordens skyld, nævne, at faldet i antallet af medlemmer for alvor er blevet synligt i forbindelse med vores overgang til et nyt, elektronisk medlemssystem. Det gamle kartotek havde sin indbyggede usikkerhed. Det har det nye ikke. Derfor er vi nødt til at tage de gamle tal med en smule forbehold, men at der er et fald, er der desværre ikke tvivl om.

Alt det med tal og økonomi vil jeg dog overlade til vores kasserer, Anette Nicolaisen, der får ordet om et kort øjeblik – men, som varslet i min indledning, har jeg et mere personligt punkt på dagsordenen, og det punkt er jeg vist nået frem til nu.

Gennem 18 år har jeg haft den ære og den glæde, at sidde i bestyrelsen for Rindby Strand Grund- ejerforening. I 13 år har jeg været formand. Det har været en stor fornøjelse og det har været rigtigt spændende. Alligevel er tiden inde til at sige stop. I dag trækker jeg mig fra formandsposten og fra arbejdet i bestyrelsen. Jeg takker for opbakningen og for tilliden gennem de mange år. Jeg håber også, at den tillid og opbakning vil blive givet videre til den nye bestyrelse, der skal vælges om lidt – og til den nye formand, der bliver valgt, når bestyrelsen senere konstituerer sig.

Inden jeg takker helt af – og da jeg nok ikke er den rette til at kommentere min egen indsats – vil jeg vende mig mod et andet medlem af bestyrelsen, en god kollega og en kær, personlig ven, nemlig Hans Peter Jepsen, der også har valgt at stoppe med dagens generalforsamling.

Kære Hans Peter. Du har ydet en formidabel indsats for foreningen – ikke mindst i dine mange år som en flittig og arbejdsom kasserer. Det har været en fornøjelse at arbejde sammen med dig og jeg ønsker dig alt godt i fremtiden.

En stor tak skal også lyde til vores nuværende kasserer, Anette Nicolaisen, vores sekretær, Marianne Keldorff, og til foreningens næstformand, Hans Kjær. Alle tre har I igen i år arbejdet konstruktivt og målrettet i bestyrelsen. Tak til jer.

Alle tre genopstiller I til bestyrelsen og er parate til at tage endnu en tørn. I vil få nogle nye kolleger til med-, mod- og samspil i arbejdet. Jeg er overbevist om, at forsamlingen her nok skal finde nogle gode folk, der vil yde en stor og velment indsats.

En varm tak skal desuden lyde til vores samarbejdspartnere – entreprenørfirmaet Brinck, som sørger for vedligeholdelsen af grusveje, den lokale jagtforening, Skovlegepladsen og naturligvis til Fanø Kommune, både til de lokale politikere og til embedsværket, der altid er lyttende og, så vidt muligt, imødekommende. Der er jo altid mulighed for at genoverveje et økonomisk bidrag til badestiernes vedligeholdelse… ☺ og apropos veje, så ville det være rart om de gennemgående grusveje kunne få en slags belæg a la den nye plads ved sejlklubben. En mindre strækning på Vindgaf står foran at få det, og mange støvgener kunne undgås med en sådan.

Dermed fik formanden – i hvert fald denne formand – foreløbig det sidste ord. Tak for fremmødet i dag og tak for jeres opbakning til vores forening og til mig. Vi vil nu gå videre til det næste punkt på dagsordenen.

TAK!

Spørgsmål til beretningen:

Kan man tinglyse pligt til medlemskab af en grundejerforening? Kun i nye bebyggelser, desværre.

Tovtvej 5: Ros for vintersynsordningen. M.h.t. flere medlemmer få kendskab til hushandler vis naboer. Lad ejendomsmæglerne have et hvervebrev elektronisk.

Tovtvej 3 Grundvandsstanden sunket, herligt!

Toppen: Med den meget høje ejendomsskat kunne kommunen bidrage til vedligeholdelse af badestierne. Stranden vokser til igen, - hvad tænker kommunen om det? Hvad sker der med bekæmpelse af hybenroserne? Renovationsbilen kører beplantning ned langs vejene. Tak til JEH for en stor indsats.

Sofie Valbjørn(SV) svarer at kommunen ikke kan gøre noget ved stranden, må ikke og ønsker ikke. Hybenroser er et fælles problem/opgave for kommunen, private og staten på arealerne og kan kun løses i fællesskab. Alle må bidrage til begrænsningen af roserne.

Renovationsbilens færden tages med til forvaltningen.

Krebsestien 9: Badesti 6 fungerer OK, men vandet på stranden nedenfor klitten forhindrer, at man kan gå direkte til vandet. Er der lækage på bækkens afledningsrør?

SV: udvikling af klitlavning nedenfor klitten samt sand ved udløbet forhindrer afløb af bækkens vand. Udmundingen søges gravet fri, så afløbet kan fungere. Det er besluttet ikke at foretage sig noget vedr. lavningen.

JEH: Badestierne 6 – 21 er Rindby-områdets. Badesti 6 er også ridesti. Badesti 21 bliver brugt af mountain bikere, og det slider rigtig meget på stien.

Gøgevej 21: Beboerne ved Paradisvej-området mangler svar og handling fra Fanø kommune vedr. stigebordet. Betaler til vedligehold som ikke foretages. Problemet blev også rejst på sidste års generalforsamling. Der skal ske regulering af overfladevand og ikke grundvand.

Havstien 7:En del af ændringerne på stranden skyldes affald, hvor sandet så samler sig. Klitdannelsen accelererer, så det ender med at badestierne skal forlænges.

Slunden 47: Hvem står for vejbelægning på privatvejene? JEH: Der er veje med vejlaug, og veje som betaler bidrag ca. 550 kr. opkrævet af Fanø Kommune, og hvor foreningen er talerør for ejerne ved vedligehold. Endelig er der veje uden aftaler.

Gøgevej 21B: Støvgenerne fra vejen er voldsomme og der køres med for høj hastighed på vejene. Alm. by-hastighed på grusveje er for meget. JEH: Brinch er bestilt til at køre støvdæmpende middel ud, så det vil ske snart. Foreningen har ønsket en permanent hastighedsgrænse på 20 – 30 km. i timen.

SV: Lovgivningen forhindrer desværre ønsket. Kirsten Rohde fra Slunden oplyser at man har været i kontakt med politiet, - desværre forgæves.

Opfordring til at vi alle kører med lav hastighed. Forslag om vejchikaner eller vejbump.

Slunden 14: Firmabiler kører meget stærkt, og bump er meget dyre at etablere. Opfordrer til at beplantning ved vejene klippes af hensyn til bl.a. udsyn.

Gøgevej 21: Sønderho har anderledes hastighedsbegrænsning, - hvorfor?

**3. Regnskab**

Anette Nicolaisen redegør for årets forbrug og foreningens økonomi.

V. Kirketoft 4: Hvordan fordeles udgifterne til Sct. Hans arrangementet? AN: Fordeles efter medlemstal mellem de 3 grundejerforeninger Fanø Bad, Grøndal og Rindby Strand. Rindby Strand har i praksis stået for arbejdet i år.

Regnskabet godkendes.

**4. Fastsættelse af kontingent**

Fastholdes på kr. 250.

**5. Indkomne forslag** – ingen

**6. Valg til bestyrelsen**

JEH og HPJ er på valg og modtager ikke genvalg. Bestyrelsen foreslår at suppleant Jan Dorner og Hedi Maimburg indtræder i bestyrelsen, og at Carsten Schlein vælges som ny suppleant. Godkendes.

**7. Evt.** SV får ordet: Byrådet arbejder på en ny turist – og erhvervspolitik. Målet er at udvikle og fremme, og der er tillige ny lovgivning om dannelse af Turistfællesskaber. Fanø har valgt at gå sammen med Esbjerg og Tønder kommuner om Vadehavsområdet, som har et fællesskab omkring kulturarven og UNESCO verdensarv. Erhvervsministeriet har ydet 2,5 mill. kr. Man vil prioritere en retning mod bæredyghed i udviklingen både i f,h,t, befolkning og natur.

M.h.t. infrastruktur er der fokus på færgens kapacitet og ventetider. Skal man styrke den kollektive trafik for at begrænse mængden af biler? Indsætte gratis busser, cykler? Og hvad med parkeringsforhold hvis bilkørsel begrænses? Plan ventes i sommeren 2020. Parkeringsmuligheder i Esbjerg er begrænsede, og problemet kan desværre ikke løses fra Fanø.

 Møder nye sommerhusejere en gang om året, da sommerhusejerne er vigtige deltidsborgere, som opfordres til at være aktive i livet på øen.

Slunden 14: Ønsker lokal mulighed for at kunne aflevere batterier.

V. Kirketoft 4: Tak for indsamlingen af plast på stranden. Hvordan vurderes muligheden for bygningen af det ønskede Lycium ved Badet? SV: Vil kræve tilladelse fra både stat og EU p.g.a. områdets Natura 2000 status.

Gøgevej: Affaldssortering skal evalueres, og hvordan stiller bestyrelsen sig til ordningen? JEH: Vi var skeptiske sidste år, måske hellere en spand til dåser end til bioaffald. SV: Vi må finde en balance. Genanvendelsesprocenten er næste 50 % nu, så der afleveres bioaffald, som behandles sådan at plastposerne maskinelt frasorteres.

Slunden 4C: Det er en meget simpel affaldssortering her i forhold til andre steder. Kapaciteten ved miljøstationerne er for ringe. SV: De praktisk mulige løsninger er valgt og skal selvfølgelig evalueres.

Der rettes en tak for at Sofie Valbjørn er mødt frem og har stillet sig til rådighed for de mange spørgsmål.

**Fanø Jagtforening** kan fortælle, at der nu igen er mange kaniner efter to års sygdom. Dåvildtet er i tilbagegang, kronvildtet tæller mellem 30 – 40 stk. Oddere ses nu og de er hårde ved vildtet. Mårhund er kun set skyllet i land, men kontakt jagtforeningen, hvis der er mistanke om mårhund. Der er aflivet 20 ræve på Fanø, og lad endelig være med at fodre dem. M.h.t. regulering af kaniner så mangler jagtforeningen tilladelse fra husejere. Der vil blive lagt en blanket på hjemmesiden, så man kan give jagtforeningen tilladelse til regulering på ens matrikel.

Klittoften 4A: Arrangerer orienteringsløb på øen hvert år og er uforstående overfor dettes påvirkning af kronvildtbestanden. Øen er imidlertid begrænset, og forstyrrelsen giver kun kronvildtet mulighed for at flygte ud i Vadehavet.

Generalforsamlingen afsluttes med forsamlingens ønske om fremtidigt at få en forbedret mulighed for at kunne høre, hvad der bliver sagt!